C 316/24

Grozījuma pieteikuma publikācija saskaņā ar 17. panta 6. punktu Eiropas Parlamenta un Padomes Regulā (EK) Nr. 110/2008 (1) par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89

(2019/C 316/10)

Šī publikācija dod tiesības pret pieteikumu izteikt iebildumus atbilstīgi Eiropas Parlamenta un Padomes Regulas (ES) 2019/787 (2) 27. pantam.

PIETEIKUMS ĢEOGRĀFISKĀS IZCELSMES NORĀDES TEHNISKĀS DOKUMENTĀCIJAS GROZĪŠANAI

“BERLINER KÜMMEL”

ES Nr.: PGI-DE-02049-AM01 – 28.9.2017.

Grozījumu izdarīšanas valoda: vācu

Starpnieks

Vācijas Federatīvā Republika

Starpnieka nosaukums:

Bundesverband der Deutschen Spirituosen-Industrie und -Importeure e.V. (Vācijas stipro alkoholisko dzērienu ražošanas nozares un stipro alkoholisko dzērienu importētāju federālā apvienība) Urstadtstraße 2 53129 Bonn GERMANY Tālrunis: +49 22853994-0 E-pasts: info@bsi-bonn.de

Ģeogrāfiskās izcelsmes norāde

“Berliner Kümmel”

Specifikācijas nodaļas, uz kurām attiecas grozījumi

Cita: kategorijas maiņa

Grozījums

Grozījums produkta specifikācijā, grozot galvenos parametrus

Grozījuma paskaidrojums

Grozījums attiecas uz tehniskās dokumentācijas 1.1.2. iedaļu (Kategorija), proti, to, ka “Berliner Kümmel” klasifikāciju maina no Regulas (EK) Nr. 110/2008 (Stipro alkoholisko dzērienu pamatregula) II pielikuma 32. kategorijas (“Liķieris”) uz 23. kategoriju (“Stiprie alkoholiskie dzērieni ar ķimeņu aromātu”).

1.1.2. iedaļā kategorija “32. Liķieris” ir mainīta uz kategoriju “23. Stiprie alkoholiskie dzērieni ar ķimeņu aromātu”. Visi produkti arī turpmāk tiks noapaļoti ar cukuru, taču tiks piedāvāts plašāks produktu klāsts dažādās saldenuma pakāpēs, tāpēc minimālais cukura saturs nav noteikts. Turklāt plāns piedāvāt produktus ar cukura saturu, kas mazāks par 100 g uz litru galaprodukta, atbilst Vācijas valdības stratēģijai nākotnē samazināt cukura saturu gatavajos pārtikas produktos. Protams, joprojām būs iespējams tirgot produktus, kuros cukura saturs ir vismaz 100 g uz litru galaprodukta. Tāpēc ierosinātās kategorijas izmaiņas neietvers turpmākus grozījumus tehniskajā dokumentācijā.

Reģistrētā ģeogrāfiskās izcelsmes norāde “Berliner Kümmel” pašlaik ir iekļauta Stipro alkoholisko dzērienu pamatregulas III pielikuma 32. kategorijā “Liķieris”. Tas galvenokārt saistīts ar Regulu (EEK) Nr. 1576/89 (pirmā Stipro alkoholisko dzērienu pamatregula), kuras II pielikumā ģeogrāfiskā norāde “Berliner Kümmel” juridisku iemeslu dēļ ir klasificēta kā “liķieris”.

Tradicionāli produkts “Berliner Kümmel” ir tirgots ar salīdzinoši augstu cukura saturu, dažos gadījumos – ar vairāk nekā 100 g uz litru galaprodukta. Saskaņā ar klasifikācijas sistēmu, kas paredzēta pirmajā Stipro alkoholisko dzērienu pamatregulā, visi stiprie alkoholiskie dzērieni, kuru cukura saturs ir vismaz 100 g uz litru galaprodukta, juridisku iemeslu dēļ tika automātiski uzskatīti par “liķieri”, arī tie, kas ražoti, izmantojot “stiprā alkoholiskā dzēriena ar ķimeņu aromātu” ražošanas metodi. Produktu kategorija “stiprie alkoholiskie dzērieni ar ķimeņu aromātu” tika izveidota Regulas (EEK) Nr. 1576/89 1. panta 4. punkta n) apakšpunktā, un tagad tā ir norādīta Regulas (EK) Nr. 110/2008 II pielikumā kā 23. kategorija.

Ar Regulu (EK) Nr. 110/2008 stipro alkoholisko dzērienu piegādātājiem pirmo reizi tika radīta iespēja produktus, ko pazīst ar vispārīgiem nosaukumiem un kas atbilst vairāk nekā vienas produktu kategorijas prasībām, laist tirgū ar vienu vai vairākiem tirdzniecības nosaukumiem (sk. minētās regulas 9. panta 3. punktu).

Lai novērstu to, ka produkts, kas iepriekš tirgots ar nosaukumu “Berliner Kümmel”, [no tirdzniecības] tiek izslēgts, kad 1989. gada 15. decembrī Regula (EEK) Nr. 1576/89 kļuva piemērojama, Vācijas valdība nolēma šo produktu klasificēt kategorijā “Liķieris”. Laikā no 2006. līdz 2007. gadam notikušajās diskusijās par grozījumiem Stipro alkoholisko dzērienu regulā Vācijas valdība nav izmantojusi Regulas (EK) Nr. 110/2008 9. panta 3. punktā paredzēto jauno iespēju produktu “Berliner Kümmel” klasificēt minētās regulas II pielikuma 23. punkta kategorijā.

Ķimeņu liķierus parasti ražo, vienkārši sajaucot spirtu (parasti lauksaimnieciskas izcelsmes etilspirtu) ar cukuru un aromatizējošām vielām vai aromātu ekstraktiem. Turpretī “stiprais alkoholiskais dzēriens ar ķimeņu aromātu” tiek ražots, lauksaimnieciskas izcelsmes etilspirtu aromatizējot ar naturālām ķimeņu sēklām, izmantojot dažādas aromatizēšanas metodes. Regulā (EEK) Nr. 1576/89 un Regulā (EK) Nr. 110/2008 ietvertās termina “stiprie alkoholiskie dzērieni ar ķimeņu aromātu” definīcijas nesatur sīkāku informāciju par metodēm, ko izmanto lauksaimnieciskas izcelsmes etilspirta aromatizēšanai. Tradicionāli “Berliner Kümmel” ražošanā izmanto auksto ekstrakciju (macerāciju) vai destilāciju. Turpmāk grozītās Stipro alkoholisko dzērienu pamatregulas 4. panta 12. punkts, kas stāsies spēkā 2019. gada beigās, specificē dažādas aromatizēšanas metodes.

Turklāt tradicionālais nosaukums “Berliner Kümmel” pati par sevi ir norāde, ka produkts ir “stiprais alkoholiskais dzēriens ar ķimeņu aromātu”, t. i., II pielikuma 23. kategorijas produkts, nevis “ķimeņu liķieris” minētā pielikuma 32. kategorijas nozīmē.

GALVENIE TEHNISKĀS DOKUMENTĀCIJAS PARAMETRI

“BERLINER KÜMMEL”

ES Nr.: PGI-DE-02049-AM01 – 28.9.2017.

1. Nosaukums

“Berliner Kümmel”

2. Stiprā alkoholiskā dzēriena kategorija

Stiprie alkoholiskie dzērieni ar ķimeņu aromātu (Regulas (EK) Nr. 110/2008 23. kategorija)

3. Stiprā alkoholiskā dzēriena apraksts

“Berliner Kümmel” ražo Vācijas galvaspilsētā Berlīnē, un tas notiek, aromatizējot lauksaimnieciskas izcelsmes etilspirtu ar ķimeņu sēklām (Carum carvi L.) un, iespējams, citām aromatizējošām sastāvdaļām.

Fizikālās, ķīmiskās un organoleptiskās īpašības

“Berliner Kümmel” fizikālajām, ķīmiskajām un organoleptiskajām īpašībām jāatbilst tālāk norādītajām prasībām.

Fizikālās un ķīmiskās prasības

Spirta koncentrācija : vismaz 32 tilp. %

Organoleptiskās prasības

Dzidrība : dzidrs Krāsa : bezkrāsains vai iedzeltens Smarža (aromāts) : no mazizteiktas, t. i., smalkas un maigas, līdz spēcīgai ķimeņu smaržai Garša : maiga, līdzsvarota, ar mazizteiktu līdz spēcīgu ķimeņu aromātu

4. Attiecīgais ģeogrāfiskais apgabals

“Berliner Kümmel” tiek ražots Vācijas galvaspilsētā Berlīnē, kas saskaņā ar Berlīnes konstitūciju ir arī federāla zeme (Bundesland).

Ķimeņu sēklām un citām sastāvdaļām, piemēram, lauksaimnieciskas izcelsmes etilspirtam un cukuram, vairs nav jābūt iegūtām Berlīnē vai tās apkārtnē.

5. Stiprā alkoholiskā dzēriena ieguves metode

Tradicionāli “Berliner Kümmel” ir divas atšķirīgas ražošanas metodes. Šīs metodes ir iespējams apvienot.

“Berliner Kümmel” ražo:

— ar silto metodi, kas ietver ūdens, lauksaimnieciskas izcelsmes etilspirta, ķimeņu (Carum carvi L.) un, iespējams, citu botānisko piedevu maisījuma destilāciju vai divkāršu destilāciju, vai

— ar auksto metodi, kas ietver lauksaimnieciskas izcelsmes etilspirta aromatizēšanu ar ķimeņu eļļu vai ķimeņu destilātu un, iespējams, citām dabīgām aromatizējošām vielām.

Tam seko:

— saldināšana ar cukuru vai citiem saldinātājiem dažādos daudzumos, kas vienā litrā galaprodukta sasniedz 100 g vai vairāk cukura, ko izsaka kā invertcukura ekvivalentu,

— saldinātā maisījuma koncentrācijas pazemināšana (vajadzības gadījumā), pievienojot ūdeni dzēriena iegūšanai,

— filtrēšana (vajadzības gadījumā),

— pildīšana pudelēs, kā arī

— marķēšana un iepakošana.

6. Saikne ar ģeogrāfisko vidi vai izcelsmi

Pierādījumi liecina, ka “Berliner Kümmel” Berlīnes reģionā ir ražots kopš 1680. gada, un to joprojām turpina tur ražot.

Baltziedu ķimenes (Carum carvi L.) Berlīnes lielpilsētas apkaimē mēdza augt savvaļā. Mūsdienās ķimenes Vācijā tiek audzētas kā kultūraugs, it īpaši valsts austrumos.

Ķimenes ir svarīga garšviela arī Berlīnes virtuvē. Krautgulasch [kāpostu gulašs], Buletten [kotletes] un Zwiebelkuchen [sīpolkūka] kā Berlīnes ēdieni parasti nav iedomājami bez ķimenēm – tie zaudē daļu no savas vietējās garšas un tonizējošajām īpašībām. Ķimenes veicina gremošanu, piemēram, ēdot noteiktu šķirņu kāpostus. Jau 19. gadsimta sākumā tika atklāts, ka tās var izmantot arī, lai ražotu stipro alkoholisko dzērienu ar patīkamu garšu. Dažos Berlīnes restorānos un bāros vēl aizvien ēdieni, kuros ir ķimenes, tiek pasniegti kopā ar glāzi “Berliner Kümmel”.

“Berliner Kümmel” tika bieži celts arī Vācijas ķeizara galdā.

7. Eiropas Savienības vai valsts/reģiona noteikumi

“Berliner Kümmel” ir reģistrēts Regulas (EK) Nr. 110/2008 (Stipro alkoholisko dzērienu regula) III pielikumā, tāpēc to aizsargā kā ģeogrāfiskās izcelsmes norādi. Produktam jāatbilst arī prasībām, kas noteiktas ES horizontālajos tiesību aktos par pārtikas produktiem, konkrētiem produktiem piemērojamos ES tiesību aktos attiecībā uz stiprajiem alkoholiskajiem dzērieniem un valstu papildu tiesību aktos (piemēram, sūtījuma numura obligāta norādīšana saskaņā ar regulu par sūtījumu identifikāciju).

8. Pieteikuma iesniedzējs

Bundesministerium für Ernährung und Landwirtschaft (Federālā Pārtikas un lauksaimniecības ministrija) Unit 414 (Vīna, alus, dzērienu nozare) Rochusstrasse 1 53123 Bonn GERMANY

9. Starpniekstruktūra

Bundesverband der Deutschen Spirituosen-Industrie und -Importeure e. V. (Vācijas stipro alkoholisko dzērienu ražošanas nozares un stipro alkoholisko dzērienu importētāju federālā apvienība) Urstadtstrasse 2 53129 Bonn GERMANY

10. Kontroles iestāde

Senatsverwaltung für Justiz, Verbraucherschutz und Antidiskriminierung (Senāta pārvalde Tieslietu, patērētāju tiesību aizsardzības un antidiskriminācijas jomā) Division V Salzburger Strasse 21–25 10825 Berlin GERMANY

(1) OV L 39, 13.2.2008., 16. lpp.

(2) OV L 130, 17.5.2019., 1. lpp.